Predkladacia správa

V súvislosti s reformou verejnej správy zákonom č. 608/2003 Z.z. o štátnej správe pre územie plánovanie, stavebný poriadok a bývanie a o zmene a doplnení zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov bola konštituovaná osobitná štátna správa vo vymedzených oblastiach.

Novovytvorené krajské stavebné úrady boli personálne budované zo zamestnancov bývalých okresných úradov a krajských úradov, pričom počty zamestnancov neumožňujú vytvoriť takú organizačnú štruktúru ako bolo uvažované.

V dôsledku tejto skutočnosti je nevyhnutné kumulovať funkciu prednostu krajského stavebného úradu s funkciou vedúceho služobného úradu krajského stavebného úradu. 

Návrh bol predložený na pripomienky ústredným orgánom štátnej správy, vyhodnotenie ich pripomienok je obsahom osobitnej časti tohto materiálu.

Návrh zákona je v súlade s Ústavou SR, ústavnými zákonmi a inými všeobecne záväznými právnymi predpismi.

Dopad na verejné financie, životné prostredie, zamestnanosť je riešený v doložke finančných, ekonomických, environmentálnych vplyvov a vplyvov na zamestnanosť.  

Pôvodný návrh bol prerokovaný v Legislatívnej rade vlády SR 22.6.2004 a na jej podnet je doplnený o článok II, ktorým sa novelizuje zákon o štátnej službe, pričom tento návrh bol predložený na pripomienky len Úradu pre štátnu službu. Úrad pre štátnu službu s novo zaradeným článkom II zásadne nesúhlasí, pretože navrhnuté riešenie je v príkrom rozpore s princípmi budovania profesionálnej a apolitickej štátnej správy. 

Na rokovaní Legislatívnej rady vlády SR dňa 27.7.2004 bol upravený návrh schválený s pripomienkami, ktoré sú v texte predloženého návrhu zapracované.